b'\n_START_ARTICLE_\nArnold Rikli\n_START_SECTION_\n\xc5\xbdivljenje\n_START_PARAGRAPH_\nArnold Rikli se je rodil v bogati \xc5\xa1vicarski dru\xc5\xbeini, kot eden izmed treh sinov. Njihov o\xc4\x8de je bil vpliven mo\xc5\xbe, ki se je ukvarjal s politiko , imel pa je tudi svojo tovarno . O\xc4\x8detova \xc5\xbeelja je bila, da bi tudi njegovi sinovi podedovali njegovo znanje in ambicije, zato je Arnolda in njegova brata Karla in Rudolfa poslal v vas Jezernico (Seebach), blizu Celovca. Tam so ustanovili novo barvarno usnja. Zaradi stika s kemikalijami je Arnold mo\xc4\x8dno zbolel, vnela se mu je poprsna mrena poleg tega pa naj bi imel \xc5\xa1e gri\xc5\xbeo . Za\xc4\x8del je iskati kraj, kjer bi se lahko pozdravil in si odpo\xc4\x8dil. Izvedel je za Bled in se tako leta 1852 prvi\xc4\x8d odpravil tja. Na Bledu mu je ugajalo prav vse, od okolice, sve\xc5\xbeega zraka, klime do vode. Kmalu se je pozdravil. Nad Bledom je bil tako navdu\xc5\xa1en, da je tam \xc4\x8dez dve leti razvil vrhunsko evropsko sredi\xc5\xa1\xc4\x8de za premagovanje bolezni in utrjevanje zdravja t. i. Naravni zdravilni zavod za helio-hidroterapijsko zdravljenje . Dru\xc5\xbeinsko podjetje je opustil, na Bledu pa je za\xc4\x8del uveljavljati svojo metodo zdravljenja. Njegovo zdravljenje je temeljilo na kopanju v hladni vodi, golem son\xc4\x8denju in sprehajanju. Zanj so bili namre\xc4\x8d voda, sonce in zrak vir zdravja. Znano je njegovo reklo ki se glasi: \xc2\xbbVoda je seveda koristna, \xc5\xa1e bolj zrak in najve\xc4\x8d svetloba\xc2\xab. Gostje so stanovali v posebni koloniji, kopali so se v kadeh, goli pa so se sprehajali v bli\xc5\xbenji okolici, predvsem na Stra\xc5\xbei, kjer je danes pozimi smu\xc4\x8di\xc5\xa1\xc4\x8de, poleti pa sprehajali\xc5\xa1\xc4\x8de, trim steza in poletno sankali\xc5\xa1\xc4\x8de._NEWLINE_\xc5\xbdal pa Arnold Rikli ni na\xc5\xa1el pravega stika z doma\xc4\x8dini in pri njih ni bil preve\xc4\x8d priljubljen. Do njih se je obna\xc5\xa1al vzvi\xc5\xa1eno, imel jih je za preproste in neizobra\xc5\xbeene, oni pa njega za \xc4\x8dudaka. Na njegovo po\xc4\x8detje so gledali postrani, se zgra\xc5\xbeali in mu o\xc4\x8ditali, da so njegovi gostje hodili in tekali naokrog na pol nagi in se pri tem niso prav ni\xc4\x8d sekirali. Kljub temu, da je \xc5\xbeivel na Bledu 52 let, se nikoli ni nau\xc4\x8dil slovensko in se ni prilagajal navadam Blejcev. Tudi usmerjevalne table v zdravili\xc5\xa1\xc4\x8du in okolici so bile nem\xc5\xa1ke. Klicali so ga\xc2\xa0\xc2\xbb\xc5\xa0vajcar\xc2\xab, ker je pri\xc5\xa1el iz \xc5\xa0vice ter\xc2\xa0\xc2\xbbSon\xc4\x8dni doktor\xc2\xab.\n_START_SECTION_\nRiklijev prispevek k zdravstvenemu turizmu na Slovenskem\n_START_PARAGRAPH_\nMed prvimi obiskovalci Bleda so bili verjetno romarji, ki so iz Kranjske, Koro\xc5\xa1ke, \xc5\xa0tajerske, Primorja in Furlanije romali k Mariji na otoku. Arnold Rikli pa je med prvimi spoznal vrednost in prednost podnebnih danosti in ugodnega polo\xc5\xbeaja Bleda za dolgo kopalno sezono. Uredil je kopali\xc5\xa1\xc4\x8da, sprehajalne in izletni\xc5\xa1ke poti ter namestitvene zmogljivosti. Leta 1895 je nasproti sedanjega hotela Park (dana\xc5\xa1nja Kazina) postavil leseno kopali\xc5\xa1\xc4\x8de v \xc5\xa1vicarskem slogu in Zdravstveni zavod, kjer je imel svojo ordinacijo in druge prostore. Ko so v svetu izvedeli za njegove uspehe pri zdravljenju, so za\xc4\x8deli ljudje iz vse Evrope prihajati na Bled in tako je bilo zaradi vse ve\xc4\x8djega zanimanja leta 1899 zgrajeno novo, ve\xc4\x8dje kopali\xc5\xa1\xc4\x8de. Poleg Riklijevih pacientov je Bled za\xc4\x8del privabljati tudi vse tiste ljudi, ki so hoteli pre\xc5\xbeiveti po\xc4\x8ditnice v zdravem in lepem okolju, kar je Bled vsekakor bil. \xc5\xa0tevilo blejskih obiskovalcev pa je za\xc4\x8delo \xc5\xa1e nara\xc5\xa1\xc4\x8dati po letu 1870 z dograditvijo \xc5\xbeelezni\xc5\xa1ke proge Trbi\xc5\xbe-Ljubljana, kjer je kraj dobil svojo \xc5\xbeelezni\xc5\xa1ko postajo v Lescah. Leta 1903 je Bled prejel na mednarodni razstavi zdravili\xc5\xa1kih krajev na Dunaju zlato medaljo, leta 1906 pa so Bled uradno pri\xc5\xa1teli med pomembne turisti\xc4\x8dne kraje tedanje Avstro-Ogrske. Njegovo zdravili\xc5\xa1\xc4\x8de je delovalo do 1.sv.v., potem pa je po\xc4\x8dasi zamrlo._NEWLINE_Rikliju so njegovi prista\xc5\xa1i ob njegovi 50-letnici delovanja v Zdravili\xc5\xa1kem parku postavili spomenik. Njegove metode, zdru\xc5\xbeene s sodobno terapijo nadaljujejo danes v hotelu Golf, v mediko-regenerativnih programih z Riklijevim izro\xc4\x8dilom. Vsako leto v za\xc4\x8detku julija potekajo tudi Riklijevi \xc5\xa1portni dnevi - organizira se pohod po Riklijevih poteh. Takrat obiskovalci hodijo, te\xc4\x8dejo in se vzpenjajo na hrib\xc4\x8dke nad Bledom in obujajo spomin na nenavadnega zdravnika._NEWLINE_Riklijeva vila na Bledu je sicer pod spomeni\xc5\xa1kim varstvom, vendar pa propada. Lastnik te vile je Nicholas Oman.\n_START_SECTION_\nPrincip\n_START_PARAGRAPH_\nNjegova terapija je temeljila na vegetarijanski prehrani, son\xc4\x8dnih, zra\xc4\x8dnih in vodnih kopelih. Njegova klimatska terapija je trajala mesec dni. V zdravili\xc5\xa1\xc4\x8de je uvedel stroga pravila, tako glede obleke, kot tudi hrane in predpisane dejavnosti. Kajenje kot pitje alkoholnih pija\xc4\x8d je bilo prepovedano. Sestavni del zdravljenja so bili tudi sprehodi. Bolniki so zjutraj \xc5\xa1li na sprehod, po navadi med peto in \xc5\xa1esto uro. Zajtrk so imeli kar nekje v naravi. Nato so po\xc4\x8divali ali pa se kopali v jezeru ali v zdravili\xc5\xa1\xc4\x8du ter se son\xc4\x8dili. Za kopanje so uporabljali dva hladna vrelca z 10\xc2\xa0\xc2\xb0C in 15,6\xc2\xa0\xc2\xb0C. Rikli je priporo\xc4\x8dal izmeni\xc4\x8dno uporabe hladne in parne kopeli, saj je bil mnenja da se je s tem organizem utrjeval. Po kopelih so se morali gostje obvezno son\xc4\x8diti v posebnih lesenih utah, odprte proti soncu. Son\xc4\x8dili so se goli. Imeli so zagotovljeno popolno diskretnost, ampak za tiste \xc4\x8dase na prelomu 19. stoletja, je bilo golo son\xc4\x8denje nekaj nezasli\xc5\xa1anega. Med opoldanskim odmorom so imeli skromno kosilo, popoldne pa so nadaljevali s kopelmi in son\xc4\x8denjem in kraj\xc5\xa1imi sprehodi. Nekje okrog \xc5\xa1este ure zve\xc4\x8der je bil glavni dnevni obrok, nato pa so bili gostje prosti. Hrana je bila zelo preprosta, pusta in strogo vegetarijanska. Za meso so morali gostje posebej dopla\xc4\x8dati. Spat so morali hoditi zgodaj, saj jih je \xc4\x8dakal naporen naslednji dan._NEWLINE_Vsak pacient je imel svoj program zdravljenja in \xc4\x8de se kdo ni strinjal s tem na\xc4\x8dinom zdravljenja, je moral zdravili\xc5\xa1\xc4\x8de zapustiti. Mnogi zdravniki se z njegovim na\xc4\x8dinom zdravljenja niso strinjali, ker se ni dr\xc5\xbeal tedanjih ustaljenih medicinskih prijemov. Rikli je nasprotoval t. i. pu\xc5\xa1\xc4\x8danju krvi, saj je menil, da bolnemu organizmu s tem lahko samo \xc5\xa1kodimo. Njegova ordinacija je bila namenjena pogovorom s pacienti in izdelavi ter spremljanju programa vsakega posameznika._NEWLINE_Riklijevo zdravljenje je po mnenju dr. Mirka Kalina pomagalo proti mnogim boleznim, npr. proti revmatizmu, migreni, nespe\xc4\x8dnosti, histerija, slabokrvnosti, slabi prekrvavitvi in debelosti._NEWLINE_Riklijeve metode zdravljenja so sovpadale s hidroterapijo, helioterapijo in klimatsko terapijo, ter seveda zdravim na\xc4\x8dinom prehranjevanja. Te metode so na kratko predstavljene spodaj v kontekstu:\n_START_SECTION_\nHidroterapija\n_START_PARAGRAPH_\nHidroterapija je metoda zdravljenja z vodo. Je ena od najstarej\xc5\xa1ih in preprostej\xc5\xa1ih oblik zdravljenja, katero so poznali \xc5\xbee Stari Grki in Rimljani. Toplim kopelim so pripisovali zdravilne u\xc4\x8dinke pri revmi in ostalih motnjah, po drugi strani pa so jih cenili zaradi u\xc4\x8dinkov ugodja, sprostitve in dobrega po\xc4\x8dutja. Kopali\xc5\xa1\xc4\x8da in tople kopeli so bile tako cenjene, da so postale del njihovega \xc5\xbeivljenja. Stari Grki so verjeli, da vsebuje voda resnico \xc5\xbeivljenja in se v njej skriva klju\xc4\x8d do zdravja._NEWLINE_K hidroterapiji lahko danes \xc5\xa1tejemo parne kopeli, jacuzzi, savne, sede\xc4\x8de ali podvodne masa\xc5\xbee, talasoterapije (zdravljenje z morsko vodo), tur\xc5\xa1ke kopeli,..._NEWLINE_Hidroterapija je u\xc4\x8dinkovita predvsem pri revmi, artritisu, akutnih vnetjih in te\xc5\xbeavah s prebavo ali dihalnih poti, voda lahko spodbuja krvni obtok, spro\xc5\xa1\xc4\x8da mi\xc5\xa1ice, bla\xc5\xbei bole\xc4\x8dine in pomaga razstrupljati telo._NEWLINE_Pri hidroterapiji je danes najbolj znana in uporabna hidroterapija debelega \xc4\x8drevesja (kolonska terapija).Tu gre za vnos vode v debelo \xc4\x8drevo skozi zadnji\xc4\x8dno odprtino. Najstarej\xc5\xa1a in najbolj znana tehnika je klister, razvite so pa tudi temeljitej\xc5\xa1e oblike izpiranja \xc4\x8drevesja, ki jih opravljajo za to specializirani strokovnjaki. Terapevti so mnenja, da se blato prilepi na steno debelega \xc4\x8drevesa zaradi \xc4\x8desar se lahko absorbira v krvni obtok, zato si te odpadne snovi prizadevajo odstraniti z izpiranjem s \xc4\x8disto vodo._NEWLINE_Hidroterapijsko \xc4\x8di\xc5\xa1\xc4\x8denje priporo\xc4\x8dajo ob zaprtju, pri izbruhu akutnih obolenj( prehlad, gripa, druga vnetja), pri zdravljenju kroni\xc4\x8dnih in degenerativnih obolenjih (rak, bolezni srca in o\xc5\xbeilja, Artritis, alergije), pri zahtevnih \xc5\xbeivljenjskih izzivih, pri premagovanju raznih odvisnosti, pri postenju je \xc4\x8di\xc5\xa1\xc4\x8denje \xc4\x8drevesja nujno in kot preventivno zdravstveno sredstvo. Manj priporo\xc4\x8dljiva pa je hidroterapija pri vnetju slepi\xc4\x8da, po operaciji \xc4\x8drevesja, divertikulitisu, ulkusnem kulitisu, Crohnovi bolezni, mo\xc4\x8dnih hemeroidih in pri tumorjih v rektalnem predelu \xc4\x8drevesja ._NEWLINE_Uradna medicina hidroterapijo \xc5\xa1e danes v\xc4\x8dasih priznava, drugi\xc4\x8d spet zanemarja, tako kot v preteklem stoletju. V Sloveniji je hidroterapija \xc5\xa1e dokaj neznana, v sosednjih dr\xc5\xbeavah pa veliko bolj znana. V Zdru\xc5\xbeenem kraljestvu jo imajo za del alternativne medicine.\n_START_SECTION_\nHelioterapija\n_START_PARAGRAPH_\nBeseda helioterapija pomeni zdravljenje s pomo\xc4\x8djo son\xc4\x8dnih \xc5\xbearkov. Son\xc4\x8dna svetloba je vir \xc5\xbeivljenjske energije, zato so jo ljudje v vseh obdobjih raziskovali in prou\xc4\x8devali mo\xc5\xbenost uporabe le-te v zdravstvene namene, to je za zdravljenje razli\xc4\x8dnih bolezni. Nekateri procesi v celicah potekajo izklju\xc4\x8dno pod vplivom svetlobe (fotosinteza v zelenih rastlinah), kakor tudi nekateri procesi v celicah \xc4\x8dlove\xc5\xa1kega organizma (asimilacija kalcija s pomo\xc4\x8djo vitamina D)._NEWLINE_Intenzivne raziskave v zdravstvene namene so se za\xc4\x8dele v 19. stoletju, ko je dr. Biels Ryberg Fiesen dobil Nobelovo nagrado za prou\xc4\x8devanje u\xc4\x8dinkov zdravljenja s svetlobo._NEWLINE_Son\xc4\x8dno svetlobo med drugim sestavljata rde\xc4\x8da in infrarde\xc4\x8da svetloba, kjer se obe uspe\xc5\xa1no uporabljata za zdravljenje s pomo\xc4\x8djo laserja. Vidna rde\xc4\x8da svetloba ima valovno dol\xc5\xbeino 680 nm in prodre od 8-10 mm v tkivo, infrarde\xc4\x8da svetloba z valovno dol\xc5\xbeino 904\xc2\xa0nm pa prodre od 30\xe2\x80\x9340\xc2\xa0mm globoko v tkivo. Pri zdravljenju razli\xc4\x8dnih te\xc5\xbeav pa uporabljamo \xc5\xa1e tudi druge valovne dol\xc5\xbeine svetlobe. Monokromatska svetloba NIR (Near Infra Red) je zelo u\xc4\x8dinkovita pri zdravljenju razli\xc4\x8dnih te\xc5\xbeav pri sladkorni bolezni, kot ka\xc5\xbeejo tudi raziskave. Te raziskave so dokazale, da se po \xc5\xa1estih obsevanjih pri 98\xc2\xa0% bolnih s periferno polinevropatijo izbolj\xc5\xa1a ob\xc4\x8dutenje, po dvanajstih obsevanjih pa kar pri vseh. Dokazano pa je tudi izbolj\xc5\xa1anje mikrocirkulacije pri razjedah na stopalih diabetikov in posledi\xc4\x8dno hitrej\xc5\xa1e celjenje. Pod vplivom svetlobe se pospe\xc5\xa1i tudi proliferacija fibroblastov ter neoangiogeneza (nastanek novih ko\xc5\xbenih kapilar)._NEWLINE_Pomembno je, da svetloba ne posega v \xc5\xbeivljenjske procese celice, ampak s svojo energijo le ustvarja razmere za vzpostavljanje uravnote\xc5\xbeenega delovanja prizadete celice. To se dogaja na ravni mitohondrijev, celi\xc4\x8dnih organelov, ki so odgovorni za zagotavljanje energije v celici.\n_START_SECTION_\nKlimatska terapija\n_START_PARAGRAPH_\nV preteklosti se je ta terapija uporabljala predvsem za zdravljenje bolezni dihal in ko\xc5\xbee, kjer so najbolj cenili zdravilne u\xc4\x8dinke morske in visokogorske klime. Klimatska klima je temeljila na izkustvenih ugotovitvah, kjer so bili prepri\xc4\x8dani, da bodo bolezenske te\xc5\xbeave odpravljene ali vsaj ubla\xc5\xbeene \xc5\xbee s tem, ko se bo pacient zadr\xc5\xbeeval v kraju z zdravilno klimo (ugodna klima, sve\xc5\xbe zrak, voda, neokrnjena narava,...). Sodobno klimatsko terapijo zdru\xc5\xbeujemo v naslednje skupine: toplotno, aktini\xc4\x8dno in kemi\xc4\x8dno. Toplotni u\xc4\x8dinki so odvisni od temperature, vla\xc5\xbenosti zraka, toplotnega sevanja ter vetra. Ti toplotni u\xc4\x8dinki so najpomembnej\xc5\xa1i, saj vplivajo na na\xc5\xa1e uravnavanje telesne temperature. Pomembno je kro\xc5\xbeenje krvi pri vseh oblikah izmenjave toplote med telesom in okoljem, saj prav kri prena\xc5\xa1a toploto iz jedra telesa h ko\xc5\xbei. Pri visokih temperaturah zraka je izhlapevanje potu najbolj u\xc4\x8dinkovit na\xc4\x8din oddajanja odve\xc4\x8dne toplote. \xc4\x8ce je zrak vla\xc5\xbeen, je ohlajanje z izhlapevanjem potu ote\xc5\xbeeno, zato predstavlja toplo in vla\xc5\xbeno okolje za telo obremenitev, ki se ji moramo pri izvajanju klimatske terapije izogniti. Bistveno pri tej terapiji je, da pacienta obvarujemo pred toplim in vla\xc5\xbenim okoljem, ki obremenjuje telo, nujno potrebno pa je hladno okolje, ki telo sili, da se prilagaja. Bistvena sestavina preventivnega delovanja je t. i.\xc2\xa0\xc2\xbbutrjevanje\xc2\xab\xc2\xa0v hladnem okolju, saj ve\xc4\x8da odpornost na zunanje vplive, izbolj\xc5\xa1a se prekrvitev in splo\xc5\xa1na imunska odpornost. Da bi bilo to klimatsko zdravljenje uspe\xc5\xa1no, moramo telo dnevno ve\xc4\x8d tednov zapored izpostavljati temu re\xc5\xbeimu razmer v \xc4\x8distem zraku, brez alergenov in obremenilnih vplivov, kot je na primer vro\xc4\x8dina. Dra\xc5\xbeljaji, ki spro\xc5\xbeajo prilagajanje so: UV sevanje, vidna svetloba, zmanj\xc5\xa1an delni pritisk kisika v vi\xc5\xa1je le\xc5\xbee\xc4\x8dih krajih (nad 1600 m nadmorske vi\xc5\xa1ine), veter in nizka temperatura zraka.'